Diari Oficial de la Generalitat Valenciana


Sumari del DOGV 7766, del 22-04-2016 (2016/2522)

RESOLUCIÓ de 22 de març de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 74/15-AIA Crevillent.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7766

Data del DOGV
:   22-04-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2522


Data del document
:   22-03-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 22 de març de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 74/15-AIA Crevillent. [2016/2522]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 74/15-AIA Crevillent.  
  
«Declaració d'impacte ambiental  
Expedient: 74/1913-GRN.  
Títol: emmagatzematge a l'engròs de ferralla i residus perillosos.  
  
Promotor: Chatarras Rojo Sur, SL.  
Autoritat substantiva: Ajuntament de Crevillent.  
Localització: polígon industrial I-4, parcel·la 10, pta. 2 del terme municipal de Crevillent (Alacant).  
  
Descripció del projecte  
L'objecte d'este projecte és la sol·licitud de la llicència ambiental d'acord amb la Llei 6/2014, de 25 de juliol, de la Generalitat, de Prevenció, Qualitat i Control Ambiental d'Activitats a la Comunitat Valenciana, per a un emmagatzematge a l'engròs de ferralla i residus perillosos (RAEE i bateries usades d'automoció).  
Se certifica que l'emplaçament de l'activitat és de conformitat amb les ordenances municipals i el planejament vigent.  
L'activitat s'exercirà en una nau industrial, situada en el polígon industrial I-4, parcel·la 10, pta. 2, del terme municipal de Crevillent.  
  
La nau està construïda amb una superfície útil de 289,67 m², amb la distribució següent:  
Emmagatzematge de ferralla fèrrica: 67,10 m².  
Emmagatzematge de ferralla no fèrrica: 41,00 m².  
Emmagatzematge RP (bateries): 24,50 m².  
Emmagatzematge de RAEE: 24,50 m².  
Zona de trànsit de maquinària i accessos: 73,26 m².  
Zona de pesatge-bàscula: 37,10 m².  
Oficina: 18,30 m².  
Lavabo: 3,91 m².  
  
Descripció del procés productiu  
La ferralla s'emmagatzemarà degudament classificada per tipus i en contenidors per a evitar que es mescle, es guardarà una separació entre les arreplegues dels distints tipus de residus, sense la utilització de maquinària per a això, tot l'emmagatzematge es realitzarà a l'interior de la nau industrial.  
L'origen dels residus seran principalment els generats en les indústries i comerços del mateix polígon industrial on s'instal·larà l'activitat, i s'estima un 10 % de residus l'origen del qual prové dels particulars. I la destinació posterior d'estos residus és la instal·lació autoritzada de la mercantil Chatarras Rojo Sur, SL, en el terme municipal de Cox.  
  
Les bateries s'emmagatzemaran en contenidors.  
Quant als residus tòxics i perillosos, seran entregats als gestors autoritzats.  
  
Adequació de la parcel·la segons projecte  
La instal·lació s'ubicarà en polígon industrial totalment urbanitzat, el qual està dotat de les infraestructures necessàries perquè l'activitat puga desenvolupar-se.  
La solera de la nau està formigonada i impermeabilitzada.  
Els abocaments d'aigües residuals (lavabo i neteja) es realitzaran a la xarxa de sanejament pública.  
Les zones d'emmagatzematge dels distints tipus de residus no estaran en contacte amb les aigües de pluja, a l'estar a l'interior de la nau industrial.  
Quant als residus assimilables a urbans, seran retirats pel servici municipal de neteja de l'Ajuntament.  
En la zona d'emmagatzematge de residus perillosos es disposarà de safates d'acer inoxidable per a l'arreplega de possibles substàncies contaminants i posterior depòsit en contenidors o bidons adequats.  
  
  
Tipologia de residus admesos  
La codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, són els següents:  
Residus no perillosos  
160117 Metalls ferris.  
160118 Metalls no ferris.  
160119 Plàstic.  
160120 Vidre.  
170401 Coure, bronze, llautó.  
170402 Alumini.  
170403 Plom.  
170404 Zinc.  
170405 Ferro, acer.  
170406 Estany.  
170407 Metalls mesclats.  
170411 Cables diferents dels especificats en el codi 170410.  
191001 Residus de ferro i acer.  
191002 Residus no ferris.  
191202 Metalls ferris.  
191203 Metalls no ferris.  
160214 Equips rebutjats diferents dels especificats en els codis 160209 i 160213.  
200140 Metalls.  
  
Residus perillosos  
150110\* Envasos que contenen restes de substàncies perilloses o estan contaminades per estes.  
160107\* Filtres d'oli.  
160109\* Components que contenen PCB.  
160209\* Transformadors i condensadors amb PCB.  
160211\* Equips rebutjats que contenen clorofluorocarburs, HCFC, HFC.  
160601\* Bateries de plom.  
160802\* Catalitzadors usats.  
200135\* Equips elèctrics i electrònics rebutjats, diferents dels especificats en els codis 200121 i 200123, que contenen components perillosos.  
El promotor aporta documents d'acceptació dels residus.  
  
Tramitació administrativa  
Amb data 2 de juliol de 2015, l'Ajuntament de Crevillent remet expedient de sol·licitud de llicència ambiental per a l'activitat d'emmagatzematge a l'engròs de ferralla i residus perillosos, situada en el polígon industrial I-4, parcel·la 10, pta. 2 del terme municipal de Crevillent (Alacant), a fi d'obtindre la preceptiva declaració d'impacte ambiental, en compliment del que establix l'article 57 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana.  
Este expedient consta de:  
Projecte de llicència ambiental, estudi d'impacte ambiental, document de síntesi, certificat de compatibilitat urbanística i certificat d'informació pública.  
El 10 de novembre de 2015, des del Servici d'Avaluació d'Impacte Ambiental es requerix el promotor perquè esmene les deficiències de la documentació remesa.  
El 15 de gener de 2016, es registra en el Servici d'Avaluació d'Impacte Ambiental, la documentació sol·licitada.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP núm. 85, de data 6 de maig de 2015, sense haver-se presentat al·legacions.  
Consideracions ambientals  
Les principals afeccions associades a l'activitat seran les següents:  
  
Quant a la producció de sorolls, les principals fonts de soroll són:  
  
- Operacions de càrrega/descàrrega de ferralla.  
- Entrada/eixida de vehicles de transport.  
Les mesures preventives i correctores proposades en l'estudi són les següents:  
- L'activitat funcionarà en horari diürn.  
- La manipulació del material es realitzarà a l'interior de la nau.  
- La maquinària i els camions utilitzats en la instal·lació passaran les corresponents inspeccions d'ITV i les emissions referents a sorolls.  
  
El projecte aporta un estudi acústic, amb mesuraments realitzades en l'entorn de la instal·lació, en el qual es preveu que en el normal exercici de l'activitat no suposarà un increment del nivell de soroll ambiental en la zona.  
Quant a l'afecció al sòl:  
L'activitat d'emmagatzematge de RNP i RP es desenvoluparà a l'interior de la nau industrial amb paviment de formigó impermeabilitzat, la mesura correctora proposada en cas d'abocament accidental, és la disposició de safates d'acer inoxidable per a l'arreplega i posterior depòsit en contenidors o bidons adequats, a més es disposarà de cubetes de retenció en què es col·locaran els RAAE perillosos a l'espera de la seua retirada.  
Quant a les emissions:  
En la instal·lació no es realitzarà manipulació en el procés de recuperació de gasos refrigerants (HCFC i HFC), ni descontaminació d'aparells que contenen PCB, simplement s'emmagatzemaran fins a ser retirats per gestor autoritzat.  
A més, l'empresa disposa de les mesures preventives següents:  
- Neteja de les instal·lacions.  
- Inspecció dels residus amb la finalitat que no hi haja vessaments accidentals.  
- Si es produïx cap vessament accidental d'olis, greixos o substàncies contaminants, la instal·lació disposarà de material absorbent.  
  
- Es disposarà d'un contenidor ple d'alguna substància absorbent, generalment serradura, per a l'arreplega de líquids en cas d'abocament accidental.  
- Es revisaran periòdicament les cubetes, contenidors i bidons, i se substituiran aquells que tinguen anomalies.  
  
Consideracions jurídiques  
1. El projecte examinat constituïx, segons el que preveu l'apartat 6.c.2., annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, modificat pel Decret 32/2006, de 10 de març, un dels supòsits fàctics en què siga preceptiva la formulació d'una declaració d'impacte ambiental, prèviament a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'Impacte Ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'Avaluació Ambiental, i en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Tot això sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge a l'engròs de ferralla i residus perillosos, promoguda per Chatarras Rojo Sur, SL, ubicada en el polígon industrial I-4, parcel·la 10, pta. 2, del terme municipal de Crevillent (Alacant), sempre que este es desenvolupe d'acord amb l'estudi d'impacte ambiental, el projecte i la resta de la documentació presentada i amb les condicions establides a continuació:  
  
1. Els residus admesos en l'activitat seran els indicats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Sense perjuí de la utilització de safates d'acer inoxidable per a l'arreplega d'abocaments accidentals que es produïsquen independentment del seu origen (vehicles de transport o emmagatzematge de residus), estos seran arreplegats immediatament, amb materials absorbents adequats (sepiolites, material tèxtil [...]), i en el cas de vessaments d'àcids procedents de les bateries usades, s'utilitzarà prèviament un producte neutralitzador d'àcids (bicarbonat sòdic o semblant), i seran gestionats com a residus perillosos i retirats pel gestor autoritzat.  
3. A fi d'una adequada evacuació i tractament de les aigües residuals generades en el normal exercici de l'activitat, es connectarà a la xarxa de clavegueram del polígon. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal d'abocaments de l'Ajuntament de Crevillent. Si fóra necessari s'aplicaran els tractaments previs pertinents per a complir els límits que s'hi establisquen.  
  
4. Es portarà un registre documentat del programa de vigilància ambiental als efectes d'acreditar l'execució i adopció de les mesures preventives i correctores proposades i la comprovació de la seua eficàcia. S'inclourà un control documental de la recepció i entrega dels residus, així com la seua quantitat, naturalesa i codi d'identificació. La documentació del programa de vigilància ambiental estarà a la disposició de les autoritats competents.  
5. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les parts interessades que contra la present resolució, ja que és un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets es consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que establix l'article 41 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de la Llei 21/2013.  
  
València, 2 de febrer de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 22 de març de 2016.- El director general de Medi Natural i d'Avaluació Ambiental: Antoni Marzo i Pastor.